
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Управног инспектората Министарства државне управе и локалне самоуправе, по притужби А.А., из Београда, Заштитник грађана 
У Т В Р Ђ У Ј Е
Управни инспекторат Министарства државне управе и локалне самоуправе је начинио повреду закона јер је пропустио да спроведе инспекцијски надзор и предузме мере сходно Закону о управној инспекцији
 према Акционарском друштву за ваздушни саобраћај „Air Serbia“, иако је располагао службеним сазнањима да исто није поступило по 20 извршних решења Повереника за информација од јавног значаја и заштиту података о личности
.
Управни инспекторат Министарства државне управе и локалне самоуправе је, противно својој законској обавези, пропустио да због непоступања по наведеним решењима Повереника и недостављања тражених података, против поменутог надзираног органа поднесе захтев за покретање прекршајног поступка.
На овај начин, Управни инспекторат Министарства државне управе и локалне самоуправе је допринео повреди права притужиоца на обавештеност о питањима од јавног значаја, као и наступању застарелости прекршајног гоњења.
На основу утврђених пропуста у раду органа, Заштитник грађана упућује Управном инспекторату Министарства државне управе и локалне самоуправе следеће:
П Р Е П О Р У К Е
I
Управни инспекторат Министарства државне управе и локалне самоуправе ће без одлагања, у складу са Законом о државним службеницима
 и сходно члану 38. Закона о управној инспекцији
, предузети све неопходне мере у циљу утврђивања одговорности поступајућег управног инспектора због непредузимања мера и радњи на које је овлашћен и неиницирања поступања других органа, односно пропуштања подношења захтева за покретање прекршајног поступка.
II
Управни инспекторат Министарства државне управе и локалне самоуправе ће се старати да у свом будућем раду, приликом вршења инспекцијског надзора, предузима, предлаже и одређује мере и радње на које је овлашћен, а нарочито ће, увек када постоји основања сумња да у радњама надзираног органа постоје елементи кажњивог дела, надлежном органу поднети одговарајућу пријаву, односно захтев за покретање поступка.

Управни инспекторат Министарства државне управе и локалне самоуправе обавестиће Заштитника грађана, у року од 60 дана од дана пријема ове препоруке, о поступању по њој уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.
Разлози:
Заштитник грађана примио је притужбу А.А., који је тражио од овог државног органа заштиту, односно остварење права и слобода које гарантује правни поредак Републике Србије.

Притужбом се наводи да је Управни инспекторат Министарства државне управе и локалне самоуправе дуже од годину дана располагао службеним сазнањима у предметима број од 038-00-191/2016-03 до 038-00-213/2016-03 да орган јавне власти, Акционарско друштво за ваздушни саобраћај „Air Serbia“ није поступио по 20 појединачних решења Повереника за информације од јавног значаја и заштиту података о личности
, којима је наложено да се информације од јавног значаја доставе притужиоцу, као тражиоцу информације. Такође се наводи, а из приложене документације произилази да је Управни инспекторат – Одељење управне инспекције Београд, Група управне инспекције, дописима од 30. маја 2016. године и 11. јула 2016. године, тражио писмено изјашњење од Акционарског друштва за ваздушни саобраћај „Air Serbia“. Истиче се да од тада Управни инспекторат није предузео активности из своје надлежности, односно није као овлашћени орган поднео захтеве за покретање прекршајних поступака против одговорног лица код „Air Serbia“ АД, како због очигледног непоступања по решењима Повереника, тако и због недостављања тражених података управном инспектору. Притужилац наводи да је оваквим нечињењем Управни инспекторат допринео наступању застарелости прекршајног поступка, као и да је на овај начин повређено његово право на обавештеност.

Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је актом дел. број 39998 од 1. новембра 2017. године Управном инспекторату Министарства државне управе и локалне самоуправе упутио обавештење о притужби и затражио изјашњење о свим чињеницама и околностима значајним за доношење става о основаности притужбе. 

Управни инспекторат Министарства државне управе и локалне самоуправе је актом број 038-00-191/2016-03 од 24. новембра 2017. године известио Заштитника грађана да је Повереник за информације од јавног значаја и заштиту података о личности доставио Управном инспекторату Решења број 07-00-02788/2015-03, 07-00-02789/2015-03, 07-00-02790/2015-03, 07-00-02791/2015-03, 07-00-02792/2015-03, 07-00-02793/2015-03, 07-00-02794/2015-03, 07-00-02795/2015-03, 07-00-02796/2015-03, 07-00-02797/15-03, 07-00-02798/2015-03, 07-00-02799/2015-03, 07-00-02800/2015-03, 07-00-02801/2015-03, 07-00-02802/2015-03, 07-00-02803/2015-03, 07-00-02804/2015-03, 07-00-02805/2015-03, 07-00-02806/2015-03 и 07-00-02807/2015-03, којима је одлучено по жалбама А.А., Београд, а поводом захтева за слободан приступ информацијама од јавног значаја којим се именовани обратио Акционарском друштву за ваздушни саобраћај „Air Serbia“. Истакнуто је да је Управни инспекторат у свим наведеним предметима спровео посредан инспекцијски надзор. Такође је наведено да с обзиром на то да је протекао рок прописан Законом о прекршајима („Сл. гласник РС“, бр. 65/13, 13/16 и 98/2016 – одлука УС), нема основа за покретање прекршајног поступка.
Притужилац је дописом од 26. децембра 2017. године известио Заштитника грађана да је А.А. иницирао у својству оштећеног прекршајне поступке код Прекршајног суда у Београду против Д. К., због прекршаја из члана 46. став 1. тачка 14. Закона о слободном приступу информацијама од јавног значаја, али да су од поступајућег суда обавештени да су захтеви за вођење прекршајних поступака одбачени на основу члана 184. став 2. тачка 4. Закона о прекршајима, односно с обзиром да је протекао период од једне године од како је прекршај извршен, чиме је наступила застарелост. Такође се истиче да је овим право на обавештеност А.А. трајно повређено и да се наведена повреда не може отклонити било каквом мером. У прилогу су достављена Решења Прекршајног суда у Београду број 23 Пр.бр. 54858/17 од 1. новембра 2017. године, 26 Пр.бр. 59357/17 од 3. новембра 2017. године и 27 Пр.бр. 60857/17 од 3. новембра 2017. године.

* * *
Одредбом члана 51. Устава Републике Србије („Сл. гласник РС“, бр. 98/2006) гарантује се право сваког да истинито, потпуно и благовремено буде обавештаван о питањима од јавног значаја и средства јавног обавештавања су дужна да то право поштују. Свако има право на приступ подацима који су у поседу државних органа и организација којима су поверена јавна овлашћења, у складу са законом.

Законом о слободном приступу информацијама од јавног значаја ("Сл. гласник РС", бр. 120/2004, 54/2007, 104/2009 и 36/2010) уређују се права на приступ информацијама од јавног значаја којима располажу органи јавне власти, ради остварења и заштите интереса јавности да зна и остварења слободног демократског поретка и отвореног друштва (члан 1. став 1.). Законом је такође предвиђено да је решење Повереника обавезујуће, коначно и извршно (члан 28. став 1.), као и да непоступање по решењу подлеже прекршајној одговорности (члан 46. став 1. тачка 14). Надзор над спровођењем овог закона врши министарство надлежно за послове управе (члан 42. став 1.), док инспекцијски надзор над спровођењем овог закона врши министарство надлежно за послове управе преко управне инспекције (члан 42. став 2.). 

Законом о управној инспекцији („Сл. гласник РС“, број 87/2011) је прописано да, у обављању послова инспекцијског надзора, управна инспекција посебно доприноси обезбеђивању поштовања начела законитости у раду државних органа, органа аутономних покрајина и јединица локалне самоуправе и ималаца јавних овлашћења. Управним инспекцијским надзором обезбеђује се и заштита јавног и приватног интереса, у складу са законом утврђеним надлежностима управне инспекције. Управна инспекција предузима и превентивне мере ради подстицања надзираних органа да ефикасно и благовремено извршавају прописима утврђене обавезе (члан 5.). Такође је прописано да управна инспекција обавља инспекцијски надзор, између осталог и над применом закона и других прописа о слободном приступу информацијама од јавног значаја - у државним органима, органима територијалне аутономије и локалне самоуправе, организацијама којима је поверено вршење јавних овлашћења и правним лицима које оснива или финансира у целини, односно у претежном делу државни орган (члан 20. став 1. тачка 5.). Управни инспектор спроводи инспекцијски надзор као: 1) непосредни инспекцијски надзор - непосредним увидом у опште и појединачне акте, услове и начин рада надзираних органа; и
2) посредни инспекцијски надзор - увидом у достављене акте, податке и документацију надзираних органа (члан 24.)
Овим законом су предвиђене и обавезе руководиоца надзираног органа да управном инспектору омогући несметано спровођење инспекцијског надзора (члан 26. став 1.), као и да руководилац надзираног органа и службена лица поступају по захтевима управног инспектора, да му благовремено достављају потпуне и тачне податке, а у случају немогућности поступања да му доставе писано образложење, а нарочито да на тражење управног инспектора пруже усмено односно писано изјашњење о чињеницама и доказима који су изнесени, односно утврђени у поступку инспекцијског надзора (члан 26. став 3.). 

Управни инспектор овлашћен је да у поступку спровођења надзора, између осталог, и узима изјаве и по потреби писана изјашњења од руководиоца и службених лица надзираног органа о чињеницама и подацима значајним за потпуно утврђивање чињеничног стања, као и да захтева достављање потребних извештаја, података, аката и друге потребне документације и одреди примерен рок за достављање (члан 28. став 1. тачка 2. и 3.). Казненим одредбама овог закона предвиђене су прекршајне казне за одговорно лице у надзираном органу ако управном инспектору у одређеном року не достави тражене податке или му достави непотпуне или нетачне податке (члан 40. тачка 1.).
Овим законом је изричито прописано и да уколико управни инспектор у спровођењу инспекцијског надзора оцени да постоји основана сумња да је радњама надзираног органа почињено кривично дело, привредни преступ, прекршај или повреда службене дужности, дужан је да надлежном органу поднесе одговарајућу пријаву, односно захтев за покретање поступка (члан 34. став 1.).
Сходно одредбама члана 38. Закона о управној инспекцији, управни инспектор, поред других случајева одговорности за повреду радне дужности утврђених прописима о државним службеницима, посебно је одговоран и: 1) ако у вршењу инспекцијског надзора не предузме, не предложи или не одреди мере или радње за које је овлашћен; 2) ако у вршењу инспекцијског надзора не предложи или не покрене поступак утврђен одредбама овог закона; 3) ако у вршењу инспекцијског надзора прекорачи границе свог овлашћења. Повреде радних дужности из става 1. овог члана представљају теже повреде радне дужности.

На крају, сходно члану 179. Закона о прекршајима ("Сл. гласник РС", бр. 65/2013, 13/2016 и 98/2016 - одлука УС), захтев за покретање прекршајног поступка подноси овлашћени орган или оштећени. Овлашћени органи, према одредбама овог закона, су органи управе, овлашћени инспектори, јавни тужилац и други органи и организације, које врше јавна овлашћења у чију надлежност спада непосредно извршење или надзор над извршењем прописа у којима су прекршаји предвиђени (члан 179. став 2.). Прекршајни поступак не може се покренути нити водити ако протекне једна година од дана када је прекршај учињен (члан 84. став 1.)
* * *

На основу прикупљених чињеница из приложене документације у конкретном случају, Заштитник грађана констатује да је Повереник за информације од јавног значаја и заштиту података о личности током маја месеца 2016. године Управном инспекторату Министарства државне управе и локалне самоуправе доставио двадесет решења којима је одлучено по жалбама А.А. и наложено поступање по Закону о слободном приступу информацијама од јавног значаја. 
Поступајући по дописима Повереника за информације од јавног значаја и заштиту података о личности, Управни инспекторат Министарства државне управе и локалне самоуправе је 30. маја 2016. године наложио Акционарском друштву за ваздушни саобраћај „Air Serbia“ у предметима број од 038-00-191/2016-03 до 038-00-213/2016-03 да обавести Управни инспекторат да ли је поступљено по наведеним решењима Повереника. Како Управном инспекторату нису достављене тражене информације, исти је 11. јула 2016. године Акционарском друштву за ваздушни саобраћај „Air Serbia“ упутио и ургенције за достављање тражених информација, уз претњу да ће у противном, поступање по наведеним решењима Повереника бити предмет инспекцијског надзора.

Имајући у виду да из добијеног изјашњења органа произилази да надзорни орган није доставио тражене информације ни након упућене ургенције, односно да нису достављени тражени акти, подаци и документација, а да Управни инспекторат након тога није предузео никаква друга овлашћења, односно управне мере према надзираном органу, не може се сматрати да је Управни инспекторат, упркос наводима из изјашњења, спровео посредан нити непосредан инспекцијски надзор у конкретном случају. Нарочито се констатује да Управни инспекторат није поднео захтев за покретање прекршајног поступка против надзорног органа, не само због непоступања по решењима Повереника, већ и због недостављања тражених података управној инспекцији. 
У околностима очигледно отежаног остваривања права на приступ информацијама од јавног значаја, односно извршавања одлука Повереника за информације од јавног значаја и заштиту података о личности, у којима, осим казнених прекршајних одредаба не постоје други адекватни законски механизми који би обезбедили њихово спровођење у пракси, неприхватљиво је да орган који врши инспекцијски надзор над спровођењем Закона о слободном приступу информацијама од јавног значаја, не поштује своје обавезе које су му законом изричито прописане. Ово показује не само да непоштовање закона од стране надзираних органа може да прође некажњено, већ и да је обесмишљена сврха управне инспекције, с обзиром да су грађани принуђени да преузимају улогу инспекцијског органа, односно да сами обезбеђују поштовање начела законитости у раду надзираног органа, као и поштовање заштите приватног и јавног интереса.
На основу свега напред наведеног, Заштитник грађана констатује да је Управни инспекторат начинио грубу повреду закона јер фактички није спровео инспекцијски надзор, нити иницирао поступак који је био дужан да покрене. С тим у вези, а како је у међувремену протекао рок застарелости за покретање прекршајног поступка, те да наведени пропуст није могуће отклонити, Заштитник грађана сматра да је оправдано против управног инспектора покренути поступак утврђивања одговорности, а у циљу унапређења рада органа и спречавања сличних пропуста у будућности.
На основу свих утврђених чињеница и околности, Заштитник грађана је утврдио пропуст у правилности и законитости рада Управног инспектората Министарства државне управе и локалне самоуправе на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруке ради превазилажења настале ситуације у што краћем року, као и у циљу унапређења рада органа управе и спречавања сличних пропуста у будућности. 
	         ГЕНЕРАЛНА СЕКРЕТАРКА

	

	                    Оља Јовичић



Доставити:

- Управном инспекторату Министарства државне управе и локалне самоуправе;


- копија притужиоцу;


- у списе предмета.
� "Сл. гласник РС", бр. 87/2011


� Решења Повереника за информације од јавног значаја и заштиту података о личности број 07-00-02788/2015-03, 07-00-02789/2015-03, 07-00-02790/2015-03, 07-00-02791/2015-03, 07-00-02792/2015-03, 07-00-02793/2015-03, 07-00-02794/2015-03, 07-00-02795/2015-03, 07-00-02796/2015-03, 07-00-02797/15-03, 07-00-02798/2015-03, 07-00-02799/2015-03, 07-00-02800/2015-03, 07-00-02801/2015-03, 07-00-02802/2015-03, 07-00-02803/2015-03, 07-00-02804/2015-03, 07-00-02805/2015-03, 07-00-02806/2015-03 и 07-00-02807/2015-03, сва од 22. марта 2016. године.


� "Сл. гласник РС", бр. 79/2005, 81/2005 - испр., 83/2005 - испр., 64/2007, 67/2007 - испр., 116/2008, 104/2009, 99/2014 и 94/2017.


� “Управни инспектор, поред других случајева одговорности за повреду радне дужности утврђених прописима о државним службеницима, посебно је одговоран: 1) ако у вршењу инспекцијског надзора не предузме, не предложи или не одреди мере или радње за које је овлашћен; 2) ако у вршењу инспекцијског надзора не предложи или не покрене поступак утврђен одредбама овог закона; 3) ако у вршењу инспекцијског надзора прекорачи границе свог овлашћења. Повреде радних дужности из става 1. овог члана представљају теже повреде радне дужности.“ 


� Решења Повереника за информације од јавног значаја и заштиту података о личности број 07-00-02788/2015-03, 07-00-02789/2015-03, 07-00-02790/2015-03, 07-00-02791/2015-03, 07-00-02792/2015-03, 07-00-02793/2015-03, 07-00-02794/2015-03, 07-00-02795/2015-03, 07-00-02796/2015-03, 07-00-02797/15-03, 07-00-02798/2015-03, 07-00-02799/2015-03, 07-00-02800/2015-03, 07-00-02801/2015-03, 07-00-02802/2015-03, 07-00-02803/2015-03, 07-00-02804/2015-03, 07-00-02805/2015-03, 07-00-02806/2015-03 и 07-00-02807/2015-03, сва од 22. марта 2016. године.

